Зэхуэсышхуэм зыхуагъэхьэзыр
Къалэн куэд щызэфIагъэкIыу Къэбэрдей-Балъкъэрым щыIэ IуэхущIапIэм Кавказпсо щIалэгъуалэ зэIущIэ «Мэшыкъуэ-2013»-р къызэрызэрагъэпэщыну, зэрырагъэкIуэкIыну щIыкIэм щытепсэлъыхьащ. Абы хэтащ КъБР-м егъэджэныгъэмрэ щIэныгъэмкIэ и министрым и къуэдзэ Геккиев СулътIан, зэзыгъэуIу гупым и унафэщI Чернышев Сергей, зэхыхьэр хэIущIыIу зыщI, фIыкIэ зыгъэIу Лоленкэ Аннэ сымэ, нэгъуэщIхэри.
«Мы гъэм Мэшыкъуэ щекIуэкIыну зэIущIэр къызэрызэрагъэпэщ щIыкIэм зэхъуэкIыныгъэхэр халъхьащ. Ахэр, псом япэрауэ, егъэджэныгъэ унэтIыныгъэращ зэхьэлIауэ щытынур. Дерс зэшыгъуэ, кIыхьлIыхь хъууэ щIалэгъуалэр дэзымыхьэхым и пIэкIэ лэжьыгъэ, Iуэху зэхуэмыдэхэм хэтыну Iэмал щыIэнущ», — жиIащ Чернышевым. Апхуэдэуи абы къыхигъэщащ, зи гугъу ящIа егъэджэныгъэ программэм и къуэпсым зэрызиубгъунур, нэхъапэм ар плIы фIэкIа мыхъуу щытамэ, мы гъэм 9-м зэрынэблагъэр. ЗэхъуэкIыныгъэ халъхьэнущ зыгъэпсэхугъуэ зэманым теухуа программэми. «Республикэм и махуэхэр» щIалэгъуалэ жыпхъэм иту, ныбжьыщIэхэм я деж щыцIэрыIуэ артистхэр хэту ирагъэкIуэкIын хуейуэ къызэрилъытэр жиIащ Лоленкэ Аннэ. Абыхэм къищынэмыщIауэ, «Мэшыкъуэ 2013»-р нэхъапэхэм ирагъэкIуэкIа зэIущIэхэм къащхьэщыкIынущ я лэжьыгъэм иIэ унэтIыныгъэхэм елъытауэ щIалэгъуалэр гуп-гупу зэрагуэшынумкIэ. «Ди щIалэгъуалэр зэрыдгъэцIыхуну, ныбжьэгъу зэхуэхъуну, иужькIи зэрыщIэну дыхуеймэ, зы щIыналъэм къикIхэр зэгъусэу дгъэтIыс хъунукъым», — къыхигъэщащ Лоленкэ Аннэ.
КърихьэлIахэм Iуэху еплъыкIэ зэхуэмыдэхэр къагъэлъэгъуащ, зэхыхьэм и пэ къихуэу абы хуэзыгъэхьэзыр зэIущIэхэр КИФЩI-м и дэтхэнэ щIыналъэми щегъэкIуэкIыным ехьэлIауэ. Ди республикэм и лIыкIуэхэм къызэралъытэмкIэ, ахэр икъукIэ сэбэп мэхъу зи щIалэгъуэм зыщIидза лэжьыгъэр и кIэм нигъэсу, къыпэщыт зэIущIэм езым зыхуигъэхьэзырыжыфу егъэсэн папщIэ.
КъищынэмыщIауэ, и гугъу ящIащ щIалэгъуалэм я лэ-жьыгъэр утыку зэрырахьэнум ехьэлIа зэхъуэкIыныгъэхэми.
Мы гъэм Къэбэрдей-Балъкъэрым и цIэкIэ «Мэшыкъуэ- 2013»-м хэтыну Iэмал яIэщ цIыху 240-м.
КъБР-м и Iэтащхьэмрэ Правительствэмрэ
я пресс-IуэхущIапIэ.
